Το Ισραήλ χαλαρώνει τον αποκλεισμό της Λωρίδας της Γάζας
Οι ΗΠΑ χαρακτηρίζουν την κίνηση αυτή «ένα βήμα προς τη σωστή κατεύθυνση»
Το Ισραήλ δήλωσε ότι χαλαρώνει τον αποκλεισμό της Λωρίδας της Γάζας για να επιτρέψει την είσοδο περισσότερης ανθρωπιστικής βοήθειας στην περιοχή. Εκπρόσωπος της Ισραηλινής κυβέρνησης ανακοίνωσε ότι θα επιτραπεί η είσοδος περισσότερων προϊόντων στη Γάζα και προμηθειών για τους πολίτες κάτω από διεθνή επιτήρηση, αλλά πρόσθεσε ότι απαγορεύεται η είσοδος υλικών που μπορεί να χρησιμοποιηθούν για την κατασκευή όπλων. Στην Ουάσιγκτον, ο εκπρόσωπος του Λευκού Οίκου, Ρόμπερτ Γκίμπς, εξέφρασε ικανοποίηση για την κίνηση αυτή του Ισραήλ. Ο κ. Γκίμπς χαρακτήρισε την ενέργεια του Ισραήλ «ένα βήμα προς τη σωστή κατεύθυνση» και είπε ότι οι ΗΠΑ θα εργαστούν με το Ισραήλ για τη βελτίωση της ανθρωπιστικής κατάστασης στη Γάζα. Αλλά και ο εκπρόσωπος του Στέητ Ντηπάρτμεντ, Μάρκ Τόνερ, εξέφρασε ικανοποίηση για την ανακοίνωση και είπε ότι η κυβέρνηση Ομπάμα θέλει να δει διεύρυνση του τύπου προϊόντων και προμηθειών που εισέρχονται στη Γάζα, αλλά πρόσθεσε ότι θα πρέπει να λαμβάνονται υπόψη και οι νόμιμες ανησυχίες του Ισραήλ για θέματα ασφάλειας. Πάντως, τόσο η Χαμάς, όσο και η Φαταχ απέρριψαν τις ενέργειες του Ισραήλ λέγοντας ότι δεν είναι επαρκείς. Εκπρόσωπος της Ιορδανικής κυβέρνησης στήριξε την Παλαιστινιακή προσέγγιση. Και η Ευρωπαϊκή Ένωση επεσήμανε ότι περιμένει από το Ισραήλ να ανακοινώσει περισσότερες λεπτομέρειες και ότι περισσότερα προϊόντα θα πρέπει να περάσουν στη Γάζα. Στο μεταξύ, ο απεσταλμένος των ΗΠΑ για το Μεσανατολικό Τζωρτζ Μίτσελ, βρίσκεται ήδη στην περιοχή στα πλαίσια προσπαθειών για επανέναρξη των ειρηνευτικών διαπραγματεύσεων μεταξύ Ισραηλινών και Παλαιστινίων. Ο κ. Μίτσελ συναντήθηκε την Πέμπτη με τον Ισραηλινό υπουργό Άμυνας, Εχούντ Μπαράκ.